Rally Hedemarkeni neljandal katsel keeras Grøndal auto üle katuse. Pardakaamera videost on näha, et avarii raputas sõitjat ja kaardilugejat Roger Eilertseni üsna karmilt. Ekipaaž viidi kiirabiga haiglasse, kus neile tehti kahe tunni jooksul erinevaid teste. «See oli kõige hullem pauk minu elus,» ütles 34-aastane Grøndal.

Avarii oli sedavõrd tugev, et mõlemal mehel lendasid ka mobiiltelefonid autost välja. «Kõik juhtus väga kiiresti ning saime päris kõvasti põrutada. Olen tänulik, et Ford on ehitanud nii tugeva auto ning pääsesime avariist vigastusteta,» jätkas Grøndal.